Document ID: /roh_data/filtered/fineweb-2-filterrobots_roh.jsonl.gz/20242

Las autoritads svizras online
Prevenziun per la vegliadetgna: Ultra da la AVS (1. pitga) e da la prevenziun professiunala (2. pitga) datti er la prevenziun privata (3. pitga) che promova il respargn individual a favur da la prevenziun per la vegliadetgna.

En connex cun la prevenziun privata per la vegliadetgna distinguan ins tranter la pitga 3a e la pitga 3b:
Tut las persunas cun activitad da gudogn han la pussaivladad da pajar en in tschert import per onn a favur dal conto da la prevenziun 3a tar lur banca u tar lur assicuranza. Quest import po vegnir registrà en la decleraziun da taglia sco deducziun da las entradas ch'èn suttamessas a la taglia. Ins distingua tranter:
Ils imports exacts per onn vegnan fixads da l'Uffizi federal d'assicuranzas socialas e communitgads sin sia pagina d'internet. L'onn 2021 dastgan persunas emploiadas che han ina cassa da pensiun pajar en maximalmain 6'883 francs a favur da la pitga 3a. Persunas cun activitad da gudogn independenta che n’han nagina cassa da pensiun, dastgan pajar en l'onn 2021, 20% da las entradas da gudogn annualas, dentant maximalmain 34'416 francs.
L’import annual sto vegnir pajà fin la fin da l’onn correspundent sin il conto da prevenziun. Pensai als dis da festa e faschai Voss pajament ad ura! Infurmaziuns pli exactas As dat Vossa instituziun da prevenziun, Vossa banca u posta.
Persunas pensiunadas che han vinavant in'activitad da gudogn pon pajar en vinavant contribuziuns fin 5 onns suenter avair cuntanschì la vegliadetgna regulara da pensiun. Er en cas d'ina interrupziun transitorica da l'activitad da gudogn (servetsch militar, dischoccupaziun e.u.v.) vala vinavant il dretg da deducziun.
Sin il dabun da prevenziun na sto betg vegnir pajada ina taglia sin la facultad. Ils retgavs dals tschains e dal chapital èn libers da la taglia sin las entradas e da la taglia anticipada.
Igl è mo pussaivel da retrair anticipadamain daners or da la pitga 3a per l'acquist e per la construcziun d'atgna proprietad d'abitar, en cas d'ina partenza definitiva da la Svizra, en cas dal cumenzament d'ina activitad da gudogn independenta u en cas da la midada d'ina activitad da gudogn independenta ad in'autra activitad da gudogn independenta.
Il respargn da prevenziun ch’è s’accumulà sto vegnir retratg dal tuttafatg al cumenzament da la vegliadetgna da pensiun (il pli baud tschintg onns avant la vegliadetgna regulara da pensiun). Sch’ins exequescha vinavant in’activitad da gudogn, èsi pussaivel da pajar en vinavant contribuziuns e/u da retardar la retratga per maximalmain tschintg onns. As drizzai a l'instituziun, tar la quala Vus avais la prevenziun privata e dumandai l'autezza dal chapital ch'è vegnì spargnà e las modalitads da la retratga.
Per las contribuziuns da la pitga 3b na valan naginas restricziuns spezialas.
La retratga anticipada da daners or da la 3. pitga vegn suttamessa ad ina taglia annuala per ina tariffa da taglia bainquant pli favuraivla, e quai separadamain da las ulteriuras entradas. Questa pauschala correspunda a l’import da taglia ch’ins pajass en princip per onn sin questas entradas, dentant tenor ina tariffa reducida.